ஆனால், **தமிழின் எல்லா ஒலிகளையும் எழுதிக் காட்டுவதற்கு வட மொழியில் எழுத்துக்கள் உண்டா?** என்ற ரவியின் கேள்வியை பொருத்தவரையில், தேவநாகரியில் திராவிட மொழிகளின் ஒலிகளை குறிக்க யூனிகோடில் எழுத்துக்கள் சேர்க்கப்பட்டுள்ளன, என்பதை தெரிவித்து கொள்கிறேன்  
அவ்வெழுத்துக்கள் கீழ்க்கண்டவாறு  
<blockquote>
**ऱ** - ற
**ळ** - ள
**ऴ** - ழ
**ऎ** - எ
**ऒ** - ஒ
** ऩ** -ன
</blockquote>  
ஆவன ஆகும். இந்திய அரசு வெளியிட்டுள்ள இலவச இந்தி மன்பொருள் குறுந்தட்டில் உள்ள அகராதிகளில் திராவிட ஒலிகளை குறிக்க மேற்கண்ட எழுத்துகள் பயன்படுத்தியுள்ளனர். எனவே இதில் குறுகலான மனபான்மையில்லாமல் ஒரு பரந்த மனபான்மையுடன் நாம் பரிசீலிக்க வேண்டும். தமிழ் உரைநடையில் கிரந்தத்தின் தேவையற்றா பயன்பாடு கூடாதது என்பது எனது கருத்தும் கூட(ஜனநாயகம் போன்ற பொதுவழக்கு சொற்களுக்கு விதிவிலக்கு தரவேண்டும்). அதே நேரத்தில் பிற மொழி சொற்களையும், பிற மொழி பெயர்ச்சொற்கள், இடங்களை குறிக்கும் சொறக்ள் போன்றவற்றை குறிப்பிடுகையில், குழப்பத்தை தவிர்க்க கிரந்தத்தின் பயன்பாடு அவசியம் ஆகும். வினோத் 10:50, 18 நவம்பர் 2007 (UTC)  
வினோத், கிரந்த எழுத்துக்கள் தொடர்பாக இணையத்தில் உரையாடுபவர்கள் பலர் குருட்டாம்போக்காக வாதிடுவதைக் கண்டு சலிப்படைந்திருக்கிறேன். உங்களால் இயன்ற அளவு ஆதாரங்களுடன் நிதானமாக நீங்கள் உரையாடுவது கண்டு மகிழ்ச்சி. இவ்வளவு இளம் வயதில், பிற மொழி எழுத்து முறைமைகள் குறித்த உங்கள் ஆர்வமும் அறிவும் தமிழ் விக்கிபீடியாவுக்கு மிகவும் உதவும் என்று எதிர்ப்பார்க்கிறேன்.  
இஷ்டம், நஷ்டம், ஜனநாயகம் போன்ற சொற்கள் பொது வழக்கில் இருந்தாலும் அவற்றுக்குப் பதில் தமிழ்ச் சொற்களான விருப்பம், இழப்பு, மக்களாட்சி போன்ற சொற்களைப் பயன்படுத்தினால் பிரச்சினை தீர்ந்து விடும். சனநாயகமா ஜனநாயகமா என்ற கேள்வியே எழாது. மொழிபெயர்க்கக்கூடாத பெயர்ச்சொற்களுக்கு கிரந்த எழுத்துக்களை விடுத்து எழுத வேண்டுமா என்பது தான் தற்போது கேள்வியாக இருக்கிறது.  
வட மொழி எழுத்துக்களில் தமிழ் ஒலிகளை எழுதிக்காட்டுகிறார்கள் என்பது எனக்குப் புதிய செய்தி. அறியத்தந்ததற்கு நன்றி. என்னுடைய கேள்விகளைக் குறுகிய மனப்பான்மை என்று எண்ணாமல் நியாயமான கேள்விகள் என்று எண்ணினால் மகிழ்வேன். தமிழ் விக்கிபீடியாவின் சராசரி வாசகனைக் குழப்பக்கூடாத என்ற நடைமுறைக் காரணத்துக்காக நீங்கள் எடுத்துரைப்பதை முற்றிலும் உணர்ந்து இருக்கிறேன். அதே வேளை, இதை தமிழ் விக்கிபீடியாவுக்கான கொள்கை உரையாடலுக்காக என்று மட்டும் கருதாமல், கிரந்தம் குறித்த விக்கிபீடியா வெளிக்கு வெளியிலுமான என்னுடைய புரிதலுக்கான ஒரு முயற்சி என்று கருதலாம். இவற்றை வினோதுக்கான கேள்விகளாக கருதாமல் அறிந்தவர் விளக்கினால், தொகுத்து, கிரந்த எழுத்துக்கள் குறித்த கட்டுரையில் சேர்க்கலாம்.  
1. தாங்கள் தந்த தமிழ் ஒலிகளுக்கான வட மொழி எழுத்துக்களைக் காணும்போது எளிதில் புலப்படுவது ஒன்று தான். அது - ஏற்கனவே இருக்கும் வட எழுத்துக்களுக்குடன் புள்ளி போன்ற சிறு குறியீடுகளைக் கோர்த்து தமிழ் ஒலிகளைக் குறிக்கிறார்களே தவிர, முற்றிலும் புதிய எழுத்து வடிவங்களைக் காணோம்??? நாம் மட்டும் ஏன் இது போன்ற குறியீடுகளைப் பயன்படுத்தாது முழு எழுத்து வடிவங்கள், அவற்றுக்கான அகர வரிசை என்று பயன்படுத்துகிறோம். கிரந்த எழுத்து அறிமுகத்தால் தமிழின் அகர வரிசையையே மாற்றி விட்டார்கள். தமிழ் ஒருங்குறி அகர வரிசையில் தமிழ் எழுத்துக்களுக்கு இடையில் கிரந்த எழுத்துக்களும் வருவதைக் கவனிக்கலாம். வட மொழி மற்றும் பிற மொழி எழுத்துக்களைக் குறிக்கவும் இது போல் சிறு குறியீடுகளே போதும் என்றும் முற்றிலும் புதிய எழுத்து வடிவங்கள் தேவை இல்லை என்றும் செல்வா போன்றோர் தொடர்ந்து குறிப்பிட்டு வருகின்றனர். இந்த வட மொழிக் குறியீடுகள் அகராதிகள், ஒருங்குறி தாண்டி பொது வழக்கில் உண்டா? தமிழ்நாடு என்று இந்தி நாளிதழில் எழுதும்போது ழகரத்துக்கான இந்தக் குறியீடுகளைப் பயன்படுத்துகிறார்களா? அகராதிக் காரணங்களுக்காக குறியீடுகளைப் பயன்படுத்துவதற்கும் பொது வழக்கில் இருந்து பள்ளிகளில் சொல்லித் தரப்படுவதற்கும் நிறைய வேறுபாடு உண்டு. அகராதிகளுக்காக குறியீடுகள் பயன்படுத்துவது பல மொழிகளிலும் உண்டு. ஆனால், பொது வழக்கில் இப்படி இருப்பது எல்லா மொழிகளிலும் இல்லை என்று நினைக்கிறேன்.  
2. ஸ, ஹ, ஷ, ஜ, ஸ்ரீ போன்ற அல்லது ஓரளவு எழுத்து வடிவங்கள் வட மொழியிலும் பிற மொழியிலும் வழங்குகின்றனவா? இல்லை, அங்கு இவற்றை வேறு எழுத்துக்களால் எழுதிக் காட்டுகிறார்களா? இந்தியில் இவற்றைச் சுட்டும் எழுத்துக்கள் வேறு வடிவம் கொண்டுள்ளன என்று அறிவேன். அதாவது, இந்த கிரந்த எழுத்துக்கள் தமிழில் மட்டும் தான் இருக்கின்றனவா? இந்த ஒலிகளுக்காக கிரந்த எழுத்து என்று ஒன்றை உருவாக்கி தமிழில் புகுத்தினார்களா? இல்லை, வேறு மொழியில் இருந்து எழுத்துக்களை தமிழுக்கு இடம் பெயர்த்தார்களா? யார், எதற்காக, எப்போது இதைச் செய்தார்கள்?  
3. நீங்கள் குறித்துள்ள எடுத்துக்காட்டுக்கள், தமிழில் அடிக்கடி பல சொற்களில் பயன்படும் ஒலிகள். ஆனால், ஸ்ரீ என்ற ஒரே ஒரு ஒலிக்காக, எல்லா இடத்திலும் ஒரு பொருள் தரும் சொல்லுக்காக நாம் ஒரு புது எழுத்தைக் கற்றுக் கொள்ளவும் தொடர்ந்து பயன்படுத்தவும் தான் வேண்டுமா? மற்ற கிரந்த எழுத்துக்காளவது ரோமானிய ஒலிகளைக் குறிக்கவும் பயன்படுகிறது. ஸ்ரீக்கு அந்தப் பயனும் இல்லை.  
4. ஸ்ரீ என்பதை சிறீ அல்லது சிரீ என்று எழுதினால் வட மொழி ஒலிப்பு என்று உணரக்கூடியவர்கள் தெளிவாகவே ஸ்ரீ என்று உச்சரிக்கக்கூடும். இயலாதவர்கள் சிறீ அல்லது சிரீ என்றே வாசித்து விட்டுப் போகட்டும். இந்த ஒலிப்புக் குறைவினால் யாருக்கு என்ன இழப்பு? நான் அறிந்த வரை மந்திர உச்சாடனங்களிலேயே ஒலிப்புத் துல்லியம் முக்கியமாகக் கருதப்படுகிறது.  
5. அவர்கள் மொழியில் இல்லை, நாம் மட்டும் ஏன் செய்ய வேண்டும் என்று கேட்பது மேலோட்டமாகப் பார்த்தால் குறுகிய மனப்பான்மையாகப் பார்த்தாலும், உண்மையில் இந்தக் கேள்வியின் நோக்கம் மொழி ஊடான பண்பாட்டு, வரலாற்று ஆதிக்கத்தைக் கேள்வி எழுப்புவதே ஆகும். வட மொழி அறிந்தவர்கள் ஆதிக்கத்தில் தமிழ் இருந்த போது வட மொழிச் சொற்களைத் துல்லியமாகத் தமிழில் எழுதிக்காட்டுவதற்காக இந்த எழுத்துக்கள் உருவானதா? இந்தச் சொல் உருவாக்கத்தின் நோக்கத்தில் வட மொழி நலன் முதன்மையா தமிழ் மொழி நலன் முதன்மையா? தற்போது தனித்தமிழ் இயக்கத்தின் மூலம் பெரும்பாலான வட மொழிச் சொற்களை துப்புரவு செய்த பிறகும், அது தொடர்பான பண்பாட்டு, வரலாற்று ஆதிக்கத்தில் இருந்து விடுபட்டபிறகும், இந்த எழுத்துக்கள் தொடர்வதின் தேவை என்ன? சொல், எழுத்து இரண்டும் சேர்ந்து தானே மொழி? சொற்களைத் தூய்மை செய்து விட்டு, எழுத்துக்களை மட்டும் விட்டு வைப்பது ஏன்? வட மொழி ஆதிக்கத்தில் இல்லாமல் ஆங்கிலம், சீனம், பிரெஞ்சு என்று வெவ்வேறு மொழி ஆதிக்கத்தின் கீழ் இருந்திருந்தால் அவற்றுக்கு ஏற்பவும் தமிழில் எழுத்துக்கள் சொருகப்பட்டிருக்கும் என்று எதிர்ப்பார்க்கலாம். இப்படி ஒவ்வொரு மொழியின் ஆதிக்கத்துக்காகவும் வளைந்து கொடுப்பது ஒரு செம்மொழிக்கு அழகா?  
6. தமிழுக்கு அன்னியமான எழுத்துக்கள் வழக்கொழிவது புதிது இல்லை. ௺, க்ஷ, ௶, ௵, ௴, ௸, போன்ற எண்ணற்ற எழுத்துக்கள் தமிழ் ஒருங்குறி அட்டவணையில் இருக்கின்றன. இவற்றில் சிலவற்றை எப்படி வாசிப்பது என்றே தெரியவில்லை. இவையும் ஒரு காரணத்துக்காக ஒரு காலத்தில் வழக்கில் இருந்து வழக்கொழிந்து போனவை தான்.--Ravishankar 15:37, 18 நவம்பர் 2007 (UTC)  
:எனக்குத் தெரிந்தவரை "'ऴ" என்ற எழுத்தை மராத்தி மொழியில் நமது *ழகரத்தை* **ஒத்து இருக்கும்** ஒரு ஒலியைக் குறிக்கவே தேவநாகரிக்கான ஒருங்குறியில் சேர்த்துள்ளார்களேயொழிய *ழகரத்திற்காக* அல்ல. (இது தகவலுக்காக மட்டும். எனது நிலைப்பாட்டை வாய்ப்பு கிடைக்கும்போது எழுதுகிறேன்.) -- Sundar <sup>\பேச்சு</sup> 16:00, 18 நவம்பர் 2007 (UTC)